Cynllun i hyrwyddo ffermydd cynaliadwy - walesonline Administrator - Wales Online
ER ei bod hi'n ddiwrnod arbennig o braf a nifer o ffermwyr yn manteisio ar y tywydd i wneud silwair a'r cneifio, daeth cynrychiolaeth dda o aelodau Cangen Ceredigion yr NFU i fferm daclus Abernant, Lledrod.
Braf fu derbyn gwahoddiad i wrando ar Elin Jones, Gweinidog dros Faterion Gwledig Cymru, yn egluro'r newidiadau yn nyfodol y cynllun amaeth amgylcheddol. Daw o dan adain Cynllun Datblygu Gwledig Cymru sy'n golygu cyflwyno'r cynllun newydd – Glasdir.
Cafwyd arddeall y bydd y pum cynllun amaeth amgylcheddol presennol yn dod i ben, neu yn hytrach yn cael eu cydnabod o fewn y cynllun newydd. Bwriedir dod â'r drefn newydd i rym erbyn 2012. Cyfeiriodd at y ffaith y bydd y cynllun newydd mewn gwell sefyllfa i wynebu her dyfodol yr amgylchedd.
Ni fydd toriadau yn yr arian gan fod £89m wedi ei glustnodi gogyfer â gofyniadau'r cynllun newydd. Yn y dyfodol, un taliad yn unig a geir, a hynny ar raddfa'r hectar, a'r cynllun yn agored i bob ffermwr sydd â thair hectar a mwy. Mae'n amlwg y bydd yna rai ar eu colled ond eraill ar eu hennill.
Y bwriad yw gwario'r arian i'r perwyl gorau posib er mwyn ceisio cyrraedd bwriadau gwrthrychol dyfodol yr amgylchedd, gydag ystyriaeth arbennig i'r newidiadau yn yr hinsawdd. Bydd amgylchynu'r pum gwahanol gynllun presennol, sef Tir Gofal, Tir Cynnal, Tir Mynydd, Ffermio Organig a Gwella Coedlannau a'u gosod o fewn y cynllun Glasdir newydd yn gyfrwng i leihau tâp coch i ffermwyr yn ogystal â lleihau costau gweinyddol a gwella'r amgylchedd. Bwriedir i'r cynllun Glasdir newydd fod yn gyfrwng i hyrwyddo ffermydd cynaliadwy.
Cafwyd trafodaeth digon buddiol gyda nifer o'r genhedlaeth iau yn ymuno yn y drafodaeth. Er fod y cynllun newydd yn gefnogol i amaethyddiaeth cynaliadwy ar y fferm deuluol roedd yna rai o'r farn mai hyrwyddo'r amgylchedd yw nod y cynllun newydd yn bennaf ac anwybyddu'r rhai sydd yn cynhyrchu bwyd o'r tir.
Cydnabyddir fod ffermio amgylcheddol yn gwbl hanfodol ond rhaid i'r ddau fynd law yn llaw. Os am gadw'r fferm deuluol yng nghefn gwlad Cymru rhaid cefnogi hynny gyda chydnabyddiaeth a phris teilwng i'r rhai hynny sydd yn cynhyrchu bwyd o'r tir.